ཨ་རིའི་ཚེ་སྲོག་རིག་པའི་མཁས་དབང་དགེ་རྒན་ཆེན་མོ་བ་སེ་ཏ་ཧྥིན་ཕོ་སི་ཐྲི་སོགས་ཀྱིས་དེང་རབས་ཚན་རིག་དང་གསོ་བ་རིག་པའི་ཐབས་ལམ་སྤྱད་ནས་གཞན་ལ་རོགས་བྱེད་པ་དང་།སྦྱིན་པ་གཏོང་བ་སོགས་བྱ་བཟང་སྤྱོད་བཟང་སྒྲུབ་པ་ཡིས་མིའི་ལུས་ཁམས་དང་སེམས་ཁམས་ལ་འགྱུར་བ་གང་འབྱུང་གི་སྐོར་ལ་ལོ་མང་རིང་ཞིབ་འཇུག་བྱས་མཐར།ཞིབ་འཇུག་འབྲས་བུ་ཧང་སང་པ་ཐོབ་ཡོད་པ་སྟེ།མིས་བྱ་བཟང་སྤྱོད་བཟང་བསྒྲུབས་རྗེས།སྤྲོ་སྣང་ངམ་རང་ལ་ཡིད་ཚིམ་པའི་ཚོར་སྣང་འབྱུང་བ་མ་ཟད།ལུས་ཕུང་ནང་ཕྲ་ཕུང་གི་བདེ་ཐང་ལ་ཕན་པ་ཆེ་བའི་རྫས་ཁྱད་པར་བ་ཞིག་འབྱེད་ཅིང་།རྫས་དེས་ནད་འགོག་ཕྲ་ཕུང་ལ་སྟོབས་ཤུགས་བསྩལ་བ་དང་།ནད་འགོག་ཕྲ་ཕུང་སྟོབས་དང་ལྡན་པར་གྱུར་བ་ཡིས་མི་དེར་ནད་ཕོག་མི་སླ་བར་འགྱུར་ལ།དེ་མིན་རྫས་དེས་ད་དུང་སེམས་ཁམས་ཀྱི་བདེ་ཐང་ལའང་ཕན་པ་བསྐྱེད་པ་རེད།མིས་བྱ་ངན་སྤྱོད་ངན་སྒྲུབ་པའམ་སེམས་པ་ངན་པ་བཅངས་ན།དེ་ལས་ལྡོག་སྟེ་ཁྲག་ནང་བདེ་ཐང་ལ་གནོད་པའི་དུག་དང་ལྡན་པའི་རྫས་ཤིག་འབྱུང་བ་དང་།རྫས་དེས་ལུས་པོའི་བདེ་ཐང་ལ་གནོད་སྐྱེལ་བ་མ་ཟད།སེམས་ཁམས་ཀྱི་བདེ་ཐང་ལའང་གནོད་བྱེད་དོ།།